“Ehkw'ı anaxèehsı̨,
dǫ,
sahzǫ̀ą k'èhodìı gha enìı̨tǫ k'è goyaetła-le,
hanìkò ekǫ-le gots'ǫ goyaèhtła nı̨dè eyı dǫ sìı eeɂį̀ı̨-dǫǫ̀ elı̨ hǫt'e.
Dǫ enìı̨tǫ k'è goyaetłaa sìı ededı̨ sahzǫ̀ą-k'èdìı-dǫǫ̀ elı̨ hǫt'e.
Enìı̨tǫ-k'èdìı-dǫǫ̀ yets'ǫ̀ enìxàechı,
eyıts'ǫ wesahzǫ̀ą gohaezeh ha egeèhkw'ǫ.
Edesahzǫ̀ą gıızì t'à goızı,
eyıts'ǫ mǫ̀ht'a xàgoèwa.
Edets'ǫ sahzǫ̀ą hazǫǫ̀ xàgoèwa tł'axǫǫ̀,
ı̨daà gonadąą̀ naetłe.
Wesahzǫ̀ą gık'èezǫ t'à gots'ǫ̀ gode nı̨dè gık'èedè.
Hanìkò dǫ eładı̨ı̨ k'èè agede ha nıìle.
Dǫ eładı̨ı̨ gots'ǫ̀ godee nı̨dè gık'èezǫ-le t'à,
gıts'ǫǫ̀ natı̨mǫgeedè ha ne,”
gòhdı.
Zezì wet'à nànıts'ewoo godıì t'à dǫ xè godo,
hanìkò dàdıì-adıı sìı gınıedì-le.
Eyıt'à Zezì k'achı̨ hadı,
“Ehkw'ı anaxèehsı̨,
sı̨ sìı sahzǫ̀ą gıgha enìı̨tǫ laaht'e.
Dǫ sekwe nègı̨ı̨dee sìı hazǫǫ̀ egeeɂį̀ı̨-dǫǫ̀ agı̨ı̨t'e,
eyıt'à sahzǫ̀ą gogeèhkw'ǫ-le.
Sı̨ enìı̨tǫ laaht'e.
Amìı eyı enìı̨tǫ k'è goyaetłaa sìı edaxàweetè ha hǫt'e.
Ededı̨ goyaetła xè xàetła ha,
hanì-ı̨dè nezı̨į̀ shètı̨ xè wek'èhodì.
Eeɂį̀ı̨-dǫǫ̀ sìı sahzǫ̀ą deɂį̀ı̨ xè ełaàgòhde zǫ gha at'ı̨,
hanìkò sı̨ set'à geeda ha jǫ ahjà,
eyıts'ǫ denahk'e gıxè sìghà hòɂǫ gha jǫ ahjà.
“Sı̨ sahzǫ̀ą-k'èdìı-dǫǫ̀ nezı̨ı̨ aht'e.
Sahzǫ̀ą-k'èdìı-dǫǫ̀ nezı̨ı̨ sìı edesahzǫ̀ą gha ełaàwı hǫt'e.
Sahzǫ̀ą-k'èdìı-dǫǫ̀ gha eghàlaedaa sìı sahzǫ̀ą-k'èdìı-dǫǫ̀ elı̨ nıìle,
xàè wets'ǫ sahzǫ̀ą agı̨ı̨t'e-le t'à.
Eyıt'à dìga gots'ǫ̀ etłe yeɂį̀ nı̨dè sahzǫ̀ą gots'ǫǫ̀ natı̨mǫeda.
Dìga sahzǫ̀ą godzıìhɂà xè ehkègehɂà agohɂı̨.
Dǫ weèhtł'èe sìı sǫǫ̀mba zǫ k'èxa at'ı̨,
eyıts'ǫ sahzǫ̀ą goghǫneètǫ-le t'à sahzǫ̀ą ts'ǫǫ̀ natı̨mǫeda.
“Sı̨ sahzǫ̀ą-k'èdìı-dǫǫ̀ nezı̨ı̨ aht'e.
Sesahzǫ̀ą hazǫǫ̀ gık'èehsǫ,
eyıts'ǫ sesahzǫ̀ą sek'ègeezǫ hǫt'e.
Eyı xèht'eè Setà sek'èezǫ,
eyıts'ǫ Setà wek'èehsǫ hǫt'e,
eyıts'ǫ sesahzǫ̀ą gıgha ełaehwhı ha.
Sesahzǫ̀ą eyıì-le gǫ̀hłı̨,
jǫ gık'èhodìı gots'ǫ agı̨ı̨t'e-le.
Ededı̨ sı goyageehwha ha hǫt'e.
Gıts'ǫ̀ gohde nı̨dè,
segıìkw'o ha hǫt'e.
Hanì-ı̨dè sesahzǫ̀ą hazǫǫ̀ ełexè geèhkw'e ha,
eyıts'ǫ gok'èdìı-dǫǫ̀ ı̨łè zǫ gǫ̀hłı̨ ha.
Sesahzǫ̀ą gıgha ełaehwhı ha t'à Setà seghǫneètǫ hǫt'e.
Eyı tł'axǫǫ̀-ı̨dè naìhdà ha hǫt'e.
Dǫ wı̨ı̨zìı ełaehwhıì asele ha dìì,
sı̨ sınì k'ę̀ę̀ ełaehwhı ha hǫt'e.
Ełaehwhı ha eyıts'ǫ naìhdà ha sı̨ sets'ǫ̀ hoèlı̨ hǫt'e.
Setà hanì seghàhòı̨ɂǫ hǫt'e,”
Zezì gòhdı.
Zezì hanì xàyaı̨htı t'à Israel got'ı̨į̀ k'achı̨ ełek'ę̀ę̀ agı̨ı̨wǫ-le agejà.
Dǫ łǫ hagedı,
“Įnìłı̨ı̨ wets'ǫ̀-èlı̨ eyıts'ǫ ezhı̨ne whelı̨.
Ayìıha wets'eèhkw'ǫ lì?”
gedı.
Hanìkò dǫ mǫ̀hdaa hagedı,
“Dǫ ı̨nìłı̨ı̨ wets'ǫ̀-èlı̨ı̨ sìı hanì gode ha nıìle.
Asį̀į̀ ı̨nìłı̨ı̨,
dǫdaà k'aàt'ıì ayehɂı̨?”
gedı.